Ettepanek: NÕUKOGU OTSUS AKV-ELi ministrite nõukogus võetava Euroopa Liidu seisukoha kohta, mis käsitleb otsust 10. Euroopa Arengufondi (EAF) jaotamata vahendite osaliseks ülekandmiseks AKV riikide vahelise koostöö alla /* COM/2012/0207 final - 2012/0105 (NLE) */





SELETUSKIRI Euroopa Liit võtab aktiivselt osa arengumaade toetuseks mõeldud algatuste väljatöötamisest ja elluviimisest. Aafrika, Kariibi mere ja Vaikse ookeani piirkonna (AKV) riikidele suunatud algatused on aidanud oluliselt kaasa vaesuse vähendamisele, mis on nii AKV-ELi partnerluslepingu kui ELi arengupoliitika põhieesmärk. 10. Euroopa Arengufondi (EAF) raames on AKV riikide vahelise koostöö vahendite jaoks esmakordselt koostatud mitmeaastane strateegia. Lisaks sätestab muudetud AKV-ELi partnerlusleping, et koostöös AKV riikidega koostatakse vastavalt nende vajadustele ja saavutustele 10. EAFi raames toimuva AKV riikide vahelise koostöö strateegia vahekokkuvõte. 10. EAFi raames toimuva AKV riikide vahelise koostöö toetuseks eraldatavate vahendite esialgse kavandamise järel 2008. aastal on esitatud mitu uut ettepanekut, kuna nende järele on tekkinud vajadus nii AKV riikide praeguste prioriteetide kui ka ELi arengupoliitika prioriteetide raames. AKV riikide vahelise koostöö vahekokkuvõte, mis valmis koostöös AKV sekretariaadiga, kinnitab ELi AKV riikide vahelise koostöö üldist käsitust ning ei näe seega ette suuremaid strateegilisi muudatusi. Samas on nii AKV riigid kui ka EL esitanud taotlusi uute tegevuste finantseerimiseks olemasoleva strateegilise raamistiku sees. Esialgselt 10. EAFist AKV riikide vahelise koostöö edendamiseks eraldatud summa (2700 miljonit eurot) ei ole piisav kõikide selliste algatuste rahastamiseks. Selles olukorras võib vastavalt AKV-ELi partnerluslepingu Ib lisa lõikele 6 AKV-ELi suursaadikute komitee AKV-ELi ministrite nõukogu nimel jaotada Ib lisas nimetatud eraldiste vahel vahendeid ümber, et rahuldada programmitööga seotud vajadused ühe nimetatud eraldise raames. Ajaliste piirangute tõttu ning kuna on vaja kiirelt reageerida kindlakstehtud vajadustele, peaks käesoleva otsuse vastu võtma AKV-ELi ministrite nõukogu oma eelseisval istungil 2012. aasta juunis. Komisjon teeb sellest lähtuvalt ja nõukogu heakskiidu korral AKV-ELi ministrite nõukogule ettepaneku võtta vastu allpool toodud otsus, millega nähakse ette 10. EAFi jaotamata vahenditest 195 miljoni euro ülekandmine AKV riikide vahelise koostöö assigneeringute alla. Nimetatud 195 miljoni euro kasutamine on hetkel arutamisel ELi ja AKV riikide vahel. Lisavahendite kasutamise kiidab heaks komisjon, olles saanud heakskiidu EAFi komiteelt. Komisjon teeb ettepaneku näha 100 miljonit eurot nimetatud rahalistest vahenditest ette Aafrika rahutagamisrahastu täiendamiseks ning juhul, kui nõukogu selle heaks kiidab, võtta vastu sellekohased nõukogu järeldused. 2012/0105 (NLE) Ettepanek: NÕUKOGU OTSUS AKV-ELi ministrite nõukogus võetava Euroopa Liidu seisukoha kohta, mis käsitleb otsust 10. Euroopa Arengufondi (EAF) jaotamata vahendite osaliseks ülekandmiseks AKV riikide vahelise koostöö alla EUROOPA LIIDU NÕUKOGU, võttes arvesse Euroopa Liidu toimimise lepingut, eelkõige selle artikli 209 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Koostööleping ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000[1] ning mida on muudetud 25. juunil 2005 Luxembourgis[2] ja 22. juunil 2010 Ouagadougous[3] (edaspidi AKV-ELi partnerlusleping), loob artikli 15 alusel AKV-ELi ministrite nõukogu, mis on pädev kõnealuse lepingu alusel otsuseid vastu võtma. (2) Ib lisa lõike 6 kohaselt võib saadikute komitee AKV-ELi ministrite nõukogu nimel jaotada vahendeid eraldiste vahel ümber, et rahuldada programmitööga seotud vajadused ühe lõikes 2 kirjeldatud eraldise raames. (3) 10. EAFi assigneeringute all AKV riikide vahelise koostöö jaoks alles jäänud vahendite hulk ei ole piisav vahekokkuvõttest ilmnenud programmitöö vajaduste täitmiseks. On tehtud ettepanek kanda 195 miljonit eurot 10. EAFi jaotamata vahenditest AKV riikide vahelise koostöö assigneeringute alla, et võimaldada nii ELi kui ka AKV olemasolevatel prioriteetidel põhinevate tegevuste rahastamist, sealhulgas Aafrika rahutagamisrahastu täiendamist 100 miljoni euroga. (4) Tulenevalt AKV-ELi ühisinstitutsioonide kokkusaamiste ajakavast ning vajadusest tungivate vajadustega viivitamata tegeleda, tuleks käesolev otsus vastu võtta AKV-ELi ministrite nõukogu istungil juunis 2012. (5) Seega tuleks kokku leppida ELi seisukoht AKV-ELi ministrite nõukogus, et nõukogu saaks vastu võtta otsuse eraldada osa 10. EAFi üldisest reservist assigneeringuteks, mis on mõeldud AKV riikide vahelise koostöö toetuseks, ON VASTU VÕTNUD KÄESOLEVA OTSUSE: Artikkel 1 Euroopa Liidu seisukoht AKV-ELi ministrite nõukogus 10. Euroopa Arengufondi üldreservi kasutamise kohta põhineb käesoleva dokumendi lisas esitatud AKV-ELi ministrite nõukogu otsuse eelnõul. AKV-ELi ministrite nõukogu otsuse eelnõus võib osapoolte kokkuleppel teha vormilisi ja väiksemaid muudatusi, ilma et oleks vaja muuta käesolevat otsust ja selle lisa. Artikkel 2 100 miljonit eurot ümber jaotatavast 195 miljoni euro suurusest summast nähakse ette Aafrika rahutagamisrahastu jaoks. Brüssel, Nõukogu nimel Eesistuja LISA Eelnõu: AKV–ELi MINISTRITE NÕUKOGU OTSUS, mis käsitleb 10. Euroopa Arengufondi (EAF) jaotamata vahendite osalist ülekandmist AKV riikide vahelisele koostöö assigneeringute alla AKV–ELi MINISTRITE NÕUKOGU, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000. aastal[4] ning mida on muudetud Luxembourgis 25. juunil 2005[5] ja Ouagadougous 22. juunil 2010[6] (edaspidi „AKV–ELi partnerlusleping”), eriti selle Ib lisa lõiget 6, ning arvestades järgmist: (1) 10. EAFi assigneeringute all AKV riikide vahelise koostöö jaoks alles jäänud vahendite hulk ei ole piisav vahekokkuvõttest ilmnenud programmitöö vajaduste täitmiseks. (2) Selleks et jätkata kiiret ja tõhusat reageerimist vägivaldsetele konfliktidele Aafrikas, on vaja Aafrika rahutagamisrahastut täiendada. (3) AKV riikide ja ELi prioriteetide rahastamiseks tuleks AKV riikide vahelise koostöö jaoks vajalik summa kanda 10. EAFi jaotamata vahenditest üle AKV riikide vahelise koostöö assigneeringute alla. (4) Nõukogul on otstarbekas käesolev otsus viivitamata vastu võtta, ON TEINUD KÄESOLEVA OTSUSE: Artikkel 1 – AKV riikide vaheline koostöö 195 miljoni euro suurune summa kantakse 10. EAFi reservist üle AKV riikide vahelise koostöö assigneeringute alla kooskõlas eesmärkidega, mis on sätestatud AKV-ELi partnerluslepingu artiklites 11, 28, 29 ja 30. Artikkel 2 – Rahastamistaotlus Vastavalt AKV-ELi partnerluslepingu IV lisa artikli 12b lõikele a palub AKV ministrite nõukogu komisjonil rahastada ELi ja AKV riikide esitatud tegevusi ning eelkõige anda rahalisi vahendeid kogusummas 100 miljonit eurot Aafrika rahutagamisrahastu täiendamiseks. Käesolev otsus jõustub selle vastuvõtmise päeval. Vanuatu, AKV–ELi ministrite nõukogu nimel eesistuja [1] EÜT L 317, 15.12.2000, lk 3. [2] ELT L 287, 28.10.2005, lk 4. [3] Ajutine kohaldamine alates 1. novembrist 2010 AKV-ELi nõukogu 21. juuni 2010. aasta otsuse nr 2/2010 põhjal, ELT L 287. 4.11.2010, lk 3. [4] EÜT L 317, 15.12.2000, lk 3. [5] ELT L 287, 28.10.2005, lk 4. [6] ELT L 287, 4.11.2010, lk 3.